《观磨崖碑作》
清代·王初桐

七十二君辇道荒，云亭踪迹俱微茫。祖龙之碑既无字，金函玉检疑荒唐。

开元天子履全盛，意气直欲无轩皇。东封自古称大典，遂令下诏开明堂。

勒铭大抵示符瑞，挥洒御墨辉天章。高文或出燕许手，长篇大幅何煌煌。

当时海宇本殷富，发扬蹈厉穷铺张。八分淋漓六百字，穹崖屹立三丈强。

芝英鹤头体制别，笔势仿佛酸枣兼中郎。焦山鹤铭鼎铭何足数，庶与朱陵洞天岣嵝铭相方。

惜哉天宝末，诸杨乱其纲。风尘澒洞一朝起，鼙鼓动地来渔阳。

珠沈玉碎铜狄毁，惟有此碑终古垂琳琅。毋乃鬼神自有木甲护，不然安得风饕雨虐依旧光芒长。

流传完本世间少，颇思拓之以硬黄。他时携归向吴会，什袭珍作萧斋藏。

奈何梯青蹑翠必钜费，而我羞涩垂空囊。耸肩仰面百遍读，口角流沫神扬扬。

信知岱宗大观此第一，秦松汉柏皆枯僵。

作者简介：（1730—1821）清江苏嘉定人，初名丕烈，字于阳，号耿仲，又号竹所、巏堥山人。乾隆监生，官山东齐河县丞。治经史，精考据之学。工词，兼善戏曲。有《群书经眼录》、《夏小正正讹》、《水经注补正》、《十二河山集》、《济南竹枝词》、《齐鲁韩诗谱》、《杯湖欸乃》、《巏整山人词集》等。